《春日游西湖书院》
清代·张印

随遇可自适，要不如乡居。宁必入山深，始能得所娱。

今晨会无入，驾言来西湖。四山政过雨，青翠沾衣裾。

一奁春水活，荡漾靴纹疏。忽惊波面响，泼剌飞双鱼。

天然管与弦，鸟声上下呼。时值生徒散，喜与儿女俱。

坐久觉稍倦，槛外立须臾。邻妇见我来，挈儿更呼夫。

生计不缝纫，辛苦惟耰锄。始悟南与北，风气绝相殊。

见我尊无酒，命儿贷村酤。又见食无肉，命夫分社猪。

情意颇殷挚，言语宁嫌粗。倏忽暝色来，匆匆将升舆。

尚问湖蟹美，十月能来无。

作者简介：张印，字月潭，潼关人。山东巡抚澧中女，闽县陕西布政使林寿图继室。有《茧窝遗诗》。